Sakeman sterf in hospitaal ná marteling op plaas | Netwerk24
Sakeman sterf in hospitaal ná marteling op plaas
Deur Kaydene Davids 15 Mei 2018 13:01
Piet Els en Rikki Alsemgeest vroeër. Foto: Verskaf
’n Bekende sakeman van Kimberley, wat sedert Januarie ná ’n plaasaanval in die hoësorgeenheid in die Gariep Mediclinic behandel is, is Dinsdag in die vroeë oggendure dood.
Piet Els (86) het Dinsdag omstreeks 00:20 in die hoësorgeenheid van dié hospitaal gesterf. Rikki Alsemgeest (67), sy vriendin van die afgelope ses jaar, was langs sy bed toe hy dood is.
Els en Alsemgeest is op 24 Januarie vanjaar in die vroeë oggendure op Els se plaas buite Kimberley aangerand en met ’n strykyster gebrand om toegang tot die kluis te kry. Albei het veelvuldige beserings opgedoen. Hulle is geskop, geklap en met ’n pyp geslaan en van Els se toon­naels is uitgetrek. Els het ook kopbeserings opgedoen.
Alsemgeest sê Els se dood voel nog onwerklik, maar sy het berusting.
“Hy het rustig heengegaan. Daar was soveel vrede en dit het gelyk asof hy net slaap.”
Sy beskryf Els as ’n baie goeie mens wat soveel ander in nood gehelp het.
“Hy het baie vir ander mense gegee en gedoen, maar dit nooit uitbasuin nie. Dít was nie hoe hy was nie. Hy het dit uit sy hart gedoen.”
Dit was ses wonderlike, gelukkige jare.
Alsemgeest sê sy was bevoorreg om Els die afgelope ses jaar te ken.
“Dit was ses wonderlike, gelukkige jare.”
Sy sal veral sy geselskap en hul uitstappies in die veld mis.
* Els besit talle eiendomme en Alsemgeest besit Kimberley Cloth­ing.
Borgtog geweier ná aanval op sakelui
Sakeman (86) nog kritiek 6 weke ná plaasaanval
Kimberley-aanvallers van Lesotho
Hof beveel verdagte om vingerafdrukke te gee